文学

《世说新语》 · 刘义庆

郑玄在马融门下，三年不得相见，高足弟子传授而已。尝算浑天不合，诸弟子莫能解。或言玄能者，融召令算，一转便决，众咸骇服。及玄业成辞归，既而融有礼乐皆东之叹。

左太冲作三都赋初成，时人互有讥訾，思意不惬。后示张公。张曰："此二京可三，然君文未重于世，宜以经高名之士。"思乃询求于皇甫谧。谧见之嗟叹，遂为作叙。

庾子嵩读庄子，开卷一尺许便放去，曰："了不异人意。"

褚季野语孙安国云："北人学问，渊综广博。"孙答曰："南人学问，清通简要。"支道林闻之曰："圣贤故所忘言，自中人以还，北人看书如显处视月，南人学问如牖中窥日。"

殷仲堪云："三日不读道德经，便觉舌本间强。"